DA Den Europæiske Unions Tidende CE 88/698

(2004/C 88 E/0717)

SKRIFTLIG FORESPØRGSEL E-0496/04

af María Sornosa Martínez (PSE) og María Valenciano Martínez-Orozco (PSE) til Kommissionen

(23. februar 2004)

Om: Undersøgelse af arbejdslegater fra det spanske arbejdsministerium

I sit svar på forespørgsel E-2188/03 (1) fra undertegnede MEP'er vedrørende det spanske arbejdsministeriums mulige forskelsbehandling af gravide kvinder i forbindelse med tildelingen af arbejdslegater, anerkendte Kommissionen, at der kunne være tale om en krænkelse af fællesskabsretten med hensyn til ligebehandling af mænd og kvinder, og bebudede, at den ville indlede en undersøgelse.

Kan Kommissionen oplyse, hvor langt man er nået i denne undersøgelse, og inden for hvilket tidsrum de spanske myndigheder har svaret på denne anmodning, såfremt der er modtaget svar?

Supplerende svar afgivet på Kommissionens vegne af Stavros Dimas

(29. juni 2004)

I sine skriftlige forespørgsler E-2188/03 og E-0496/04 spurgte det ærede medlem, om Kommissionen mente, at bestemmelserne vedrørende tildeling af stipendier fra Kvindeinstituttet er i overensstemmelse med direktiv 92/85/EØF (2).

Som tidligere anført har Kommissionen været i kontakt med de spanske myndigheder i forbindelse med dette spørgsmål. De spanske myndigheder har meddelt, at artikel 12 i det ministerielle dekret nr. 939/2003 om fremgangsmåden for tildeling af stipendier til uddannelse ved Kvindeinstituttet for 2003 åbner mulighed for at suspendere og senere genoptage stipendiet ved barsel, adoption eller permanent pasning af et barn. I henhold til lov nr. 39/1999 af 5. november om forening af familie- og arbejdsliv udvides denne ret til også at omfatte fædre, som er stipendiater. En stipendiat, der benytter sig af muligheden for at suspendere stipendiet i overensstemmelse med denne bestemmelse, kan derfor genoptage uddannelsen og færdiggøre hele uddannelsesforløbet efter denne periode, hvor stipendiet var suspenderet.

De spanske myndigheder påpeger, at stipendiaterne ikke er arbejdstagere, der er omfattet af loven om arbejdstagere eller anden arbejdslovgivning, eftersom stipendiet ikke kan klassificeres som løn, og forholdet mellem stipendiat og det organ, der tildeler stipendiet, ikke kan klassificeres som et arbejdsgiver/arbejdstagerforhold. I den henseende hedder det i artikel 7.2 i det ministerielle dekret, at der ved tildeling og oppebærelse af stipendier i overensstemmelse med lovens principper ikke kan etableres et beskæftigelses- eller aftaleforhold mellem stipendiaterne og Kvindeinstituttet.

Direktiv 92/85/EØF foreskriver en minimumsbeskyttelse, herunder retten til 14 ugers sammenhængende barselsorlov, for tre kategorier af kvindelige arbejdstager, nemlig arbejdstagere, som er gravide, som lige har født, eller som ammer. Da modtagerne af det spanske Kvindeinstituts uddannelsesstipendier snarere er praktikanter end arbejdstagere, falder de imidlertid ikke inden for anvendelsesområdet for direktiv 92/85/EØF.

Der er desuden ikke tale om forskelsbehandling på grundlag af køn, da muligheden for at suspendere stipendiet er åben for både kvinder og mænd.

(1) EUT C 33 E af 6.2.2004, s. 232.

(2) Rådets direktiv 92/85/EØF af 19. oktober 1992 om iværksættelse af foranstaltninger til forbedring af sikkerheden og sundheden under arbejdet for arbejdstagere som er gravide, som lige har født, eller som ammer (tiende særdirektiv i henhold til artikel 16, stk. 1, i direktiv 89/391/EØF), EFT L 348 af 28.11.1992.